Peter Duetoft (CD), 2001-02-08:
Allerede under forespørgselsdebatten i sin tid om billedkunsten sagde vi, at vi gerne så en lov om billedkunst.
Vi understregede selvfølgelig også, at billedkunsten er en vigtig del af dansk kultur, og det står vi ved, bl.a. fordi billedkunsten jo er et af de områder, hvor det er meget spændende at følge samspillet mellem den danske kultur og den udenlandske kultur: Hvor mange gange er vi rent faktisk blevet påvirket udefra, og hvor mange gange er det lykkedes danske kunstnere at lade strømmen gå den modsatte vej?
På den baggrund er vi selvfølgelig tilfredse med, at regeringen nu kommer med et lovforslag, og vi er så også tilfredse med, at regeringen har nogle penge med i lommen.
Men det betyder ikke nødvendigvis, at vi er jublende over for hele lovforslaget.
Vi kan godt støtte, at der skal oprettes et Billedkunstråd, men vi tvivler lidt mere på, om det er rimeligt, at ministeren skal udpege to af de fem medlemmer.
Det kan godt blive noget, der kommer til at ligne en politisk styring, og det er ikke vores opfattelse, at kunsten skal styres politisk,
så den diskussion vil vi i hvert fald gerne have.
Jeg kan i hvert fald være bange for, at der kan blive problemer mellem Akademiraadet og Billedkunstrådet.
Det er jo sådan, at Akademiraadet er regeringens rådgivende organ i den generelle kunstpolitiske diskussion, men der står altså i lovforslaget, at Billedkunstrådet også skal være rådgivende, og vi er bange for, at man kan få en eller anden kompetencestrid mellem de to råd, som begge siger, at de skal være rådgivende.
Hvis jeg nu var lidt ond, kunne jeg sige, at hvis man i starten har en stor indflydelse på det ene råd og ikke har lige så stor indflydelse på det andet, kunne det jo være, at man lyttede for meget til det ene råd i forhold til det andet råd.
Vi synes faktisk, man skal få adskilt tingene noget, så man ikke får sammenblandinger, og vi vil godt fastholde den overordnede rådgivning i Akademiraadet.
Samtidig vil jeg godt sige, at oprettelsen af Billedkunstrådets Udsmykningsudvalg er vi nok heller ikke vildt begejstrede for.
De amtslige billedkunstråd vil vi også godt sætte spørgsmålstegn ved, for spørgsmålet er, om decentralisering på dette område i virkeligheden er specielt smart, og om kompetencen er stor nok.
Jeg har set en oversigt
over billedkunstnere, og nu skal der jo sidde billedkunstnere i de amtslige billedkunstråd.
Så vil jeg sige, at det ikke netop er det, der bekymrer os mest, men alligevel vil jeg godt understrege, at den tone i lovforslaget om, at nu skal vi have bredde og have det folkelige med og alt det, vil jeg godt advare bare en lillebitte smule imod.
Vi taler jo ikke om billedkunst på amatørniveau, vi taler om eliten.
Det er statens opgave at sørge for, at det er dem, der tænker nyt, dem, der sætter sig spor, og dem, der har stor betydning, som bliver fremmet.
For at sige det lidt firkantet: Vi taler jo ikke om almindelig husflid.
Vores opfattelse er, at kunststøtte og kunstformidling, arbejdet med billedkunsten skal fremme eliten og det, der formodentlig bliver af varig betydning, og altså ikke skal være et spørgsmål om, at man bare skal tage alt med.
Jeg vil godt sige, at der da er brug for begge dele.
Men meningen er vel, at vi har det, jeg kalder eliten, til at inspirere andre og sætte noget i gang.
Men eliten skal være der, for
ellers er der ikke noget at bygge videre på, og vi synes altså, at nogle af bemærkningerne har for megen bredde i sig.
Jeg kan altså sige til ministeren, at vi nok skal arbejde med sagen osv.
Vi siger ikke, at alt, hvad der ligger i lovforslaget, bare er helt fantastisk.
Men lad os nu se på det i udvalget, så finder vi nok også ud af det.